Успостављање апсолутистичког режима рестаурисане бурбонске монархије и све веће заоштравање класних супротности, довели су до јулске револуције 1830, у којој је учествовало око 80.000 људи и жена Париза. Пошто су на улицама Париза 26. јула подигли стотине барикада, устаници су сутрадан почели оружану борбу против владиних трупа. До 28. јула успешно су одолевали нападима војске, а наредног дана приморали су краља Шарла X (1824-1830) да абдицира. Успостављена је парламентарна јулска монархија на челу са либералним краљем Лујом Филипом (1830-1848), представником финансијских кругова крупне буржоазије. Париски пролетаријат изнео је револуцију на својим плећима, али, без јединствене партије и идеологије, као ни ситна буржоазије, није добио своје представнике у новој власти.